《古隘口》
清代·马维翰

兹行春未半，桃李旋成蹊。番夷亦耕作，两牛扶一犁。

渐入古隘口，微雪风凄凄。窄磴上不已，似欲穷天倪。

深厓壁如削，直下流青溪。唐人设关处，湮没无由跻。

累累碎石明，隐隐哀猿啼。勉旃率先路，夕日方平西。

作者简介：（1693—1740）清浙江海盐人，字默临，又字墨麟，号侣仙。康熙六十年进士。雍正间从部郎擢四川建昌道，忤总督，诬以过失，解职入都质审。乾隆帝即位，授江南常镇道。诗文精悍，以纵横排奡为长。有《墨麟诗集》、《旧雨集》。